Tabloul ”Enigma”, de Adrian Ghenie, s-a vândut joi seara, în Licitaţia de Artă Postbelică şi Contemporană de la Artmark, cu 80.000 de euro, cu mult peste preţul estimat. ”Tânăr cu beretă de catifea (Ferdinand Bol)”, de Rembrandt van Rijn, a fost adjudecat la Licitaţia de Hârtii Rare pentru suma de 9.000 de euro.

„Enigma”, lucrare semnată de Adrian Ghenie

Lucrarea lui Adrian Ghenie este realizată în ulei pe hârtie, datată 2001, şi fusese estimată între 15.000 şi 25.000 de euro.

La începutul acestui an, tabloul „Flori”, semnat Adrian Ghenie (foto), s-a vândut, într-o licitaţie a casei Goldart, cu 22.000 de euro.

În România, Adrian Ghenie a mai vândut şi tabloul „Christ”, care a fost adjudecat la Artmark, în octombrie 2016, cu suma de 125.000 de euro.

În licitaţia de la artmark, „Cuplu”, de Ion Ţuculescu, s-a vândut cu 55.000 de euro, urmat ca preţ de „Taurul negru”, al aceluiaşi artist, adjudecat pentru 32.000 de euro.

„O stranie periferie”, de Jules Perahim, s-a vândut cu 18.000 de euro. Tablouri de Corneliu Baba (”Anemone”), Ştefan Câlţia (”Noapte”) şi Sabin Bălaşa (”Visare”) s-au vândut fiecare cu 7.000 de euro.

În aceeaşi seară, în cadrul Licitaţiei de Hârtii Rare, „Tânăr cu beretă de catifea (Ferdinand Bol)”, hârtie vărgată cu filigran de Rembrandt van Rijn, a fost adjudecat pentru suma de 9.000 de euro. „Cei trei copaci”, semnat Rembrandt van Rijn, s-a vândut cu 4.250 de euro.

„Tânăr cu beretă de catifea (Ferdinand Bol)”, se Rembrandt

O carte poştală trimisă de către Constantin Brâncuşi lui Ion Hagiescu-Mirişte, magistrat, filantrop şi colecţionar de artă, 1907 s-a vândut cu 5.500 de euro.

„Mademoiselle Marcelle Lender”, de Henri Toulouse-Lautrec, a fost adjudecat cu 2.250 de euro.

Totalul vânzărilor înregistrate în Licitaţia de Artă Postbelică şi Contemporană a fost de 456.700 de euro, iar la Licitaţia de Hârtii Rare au fost de 52.740 de euro.

Sursa: News.ro